**A nyilvános védések eljárásrendje a 101.2020. (IV.10) sz. Korm. rendelet és az Országos Doktori Tanács állásfoglalása alapján**

A veszélyhelyzet kihirdetéséről szóló 40/2020. (III. 11.) Korm. rendelet szerinti veszélyhelyzet (a továbbiakban: veszélyhelyzet) ideje alatt nyilvános vita kizárólag a veszélyhelyzetre vonatkozó jogszabályok maradéktalan betartása mellett rendezhető. A veszélyhelyzet idején megtartott nyilvános viták esetében is be kell tartani a doktori kormányrendelet előírásait a) a bírálóbizottság összetételére; b) a nyilvánosság biztosítására és c) a bizottság szavazásának titkosságára vonatkozóan.

A nyilvános vitát lehetőleg virtuálisan, online módon kell lebonyolítani olyan feltétellel, hogy egyszerre kép- és hangátvitel is legyen a jelölt és a bizottság tagjai között, valamint a bizottság számára egyértelmű legyen, hogy a feltett kérdésekre adott válaszok a jelölttől származnak. Az online módon lefolytatott vita nyilvánosságát is biztosítani kell, bárki számára lehetővé kell tenni a bekapcsolódást a vitába. Biztosítani kell a technikai lehetőséget arra, hogy a bizottság tagjai titkosan szavazzanak. A nyilvános vitáról kizárólag az egyetem jogosult videófelvételt készíteni, amelyet a Doktori Hivatal archivál és tárol.

Amennyiben a vita online módon nem bonyolítható le, a 65. életévüket már betöltött, illetve más ok miatt kiemelten veszélyeztetettek közé tartozók akkor is csak online módon csatlakozzanak a vitához. A nyilvános vitán a jelöltön, bizottságon és témavezetőn kívül csak a doktori iskola szakterületileg kompetens, tudományos fokozattal rendelkező tagjai vegyenek részt személyesen. A nyilvánosságot ekkor is online módon kell biztosítani. Személyes jelenléttel járó viták esetén biztosítani kell a személyek közötti megfelelő távolságot.

A fentiek szerint kizárólag vagy részben online lebonyolított nyilvános vita (védés) a zoom rendszer alkalmazásával történik. Ennek megvalósítására a Doktori Hivatal létrehoz egy-egy zoom meetinget a védés, valamint a bizottsági ülés számára, melyek közül az utóbbi jelszóval védett. A védés zoom meetingjéhez való csatlakozáshoz szükséges linket a Doktori Hivatal nyilvánosságra hozza a honlapján és elküldi a bizottság tagjainak, a jelöltnek, a témavetőnek valamint a tudományági doktori iskola elnökének és adminisztrátorának. A bizottsági ülés zoom meetingjéhez való csatlakozáshoz szükséges linket és jelszót a Doktori Hivatal megküldi a bizottság elnökének és tagjainak.

A kizárólag vagy részben online lebonyolított védések esetében a védés menete az alábbiak szerint módosul. A bizottsági ülés és a védés ideje alatt a Doktori Hivatal egy munkatársa elérhető lesz telefonon és a zoom rendszeren keresztül az esetlegesen felmerülő technikai problémák orvoslására. A bizottság elnöke, titkára és a témavezető alternative host jogosultságot kap a zoom meetingekhez, a meetingek megnyitását, felfüggesztését és bezárását ők végzik.

I. Zárt bizottsági ülés

A védés előtt fél órával az elnök vagy a titkár megnyitja bizottsági zoom meetinget, amelyhez való csatlakozás csak a Doktori Hivatal által a bizottság tagjainak megküldött jelszóval lehetséges. A bizottsági zoom meetingről hang vagy videó felvétel nem készül. A bizottsági ülés végeztével az elnök vagy a titkár átmenetileg bezárja a bizottsági zoom meetinget.

II. Nyilvános védés

A védés megkezdése előtt a bizottság elnöke vagy titkára megnyitja a védéshez létrehozott zoom meetinget. A bizottság elnöke köszönti a védés résztvevőit és tájékoztatja őket, hogy a védésről videófelvétel készül. Ezt követően a védés a Doktori Szabályzatban meghatározott menetrend zajlik. A vita lezajlása után az elnök vagy a titkár átmenetileg bezárja a védési zoom meetinget és újra indítja a bizottsági zoom meetinget.

III. Zárt bizottsági ülés és szavazás

Az online szavazás a Mentimeter program segítségével történik a menti.com oldalra való belépéssel. A szavazáshoz szükséges jelszót a Doktori Hivatal munkatársai hozzák létre és juttatják el a bizottság tagjainak. A szavazás lezárultával a Doktori Hivatal munkatársa belép a bizottsági zoom meetingbe és tájékoztatja a bizottság tagjait a szavazás eredményéről. A bizottsági ülés végeztével az elnök vagy a titkár bezárja a bizottsági zoom meetinget és újra indítja a védési zoom meetinget.

IV. Eredményhirdetés és a tudományos ülés bezárása.

A szavazási eredmény kihirdetése és a bizottsági állásfoglalás lezárása után az elnök vagy a titkár bezárja a védési zoom meetinget. Amennyiben a védés helyszínén készült papír alapú jegyzőkönyv, úgy azt a személyesen jelenlévők aláírják és a bizottság titkára eljuttatja a Doktori Hivatalba. Amennyiben a helyszínen nem készült jegyzőkönyv, úgy azt a bizottság titkára készíti el utólag és aláírva eljuttatja a Doktori Hivatalba.

Dr. Benyó Zoltán

a Doktori Tanács elnöke